DA Den Europæiske Unions Tidende C 89/1

Vedtægter for den europæiske e-videnskabs- og teknologiinfrastruktur for forskning i biodiversitet og økosystemer — europæisk konsortium for en forskningsinfrastruktur »LifeWatch ERIC«

(2017/C 89/01)

Indhold

KAPITEL 1 — ALMINDELIGE BESTEMMELSER

Artikel 1 — Navn, hjemsted, beliggenhed og arbejdssprog

Artikel 2 — Mål og aktiviteter ERIC-komponenter

KAPITEL 2 — MEDLEMSKAB

Artikel 3 — Medlemskab og repræsentant

Artikel 4 — Optagelse af medlemmer og observatører

Artikel 5 — Et medlems udtræden/opsigelse af medlemskab eller ophævelse af observatørstatus

KAPITEL 3 — MEDLEMMERS OG OBSERVATØRERS RETTIGHEDER OG FORPLIGTELSER

Artikel 6 — Medlemmer

Artikel 7 — Observatører

KAPITEL 4 — LEDELSE

Artikel 8 — Generalforsamlingen

Artikel 9 — Forretningsudvalget

Artikel 10 — Underordnede organer

KAPITEL 5 — RAPPORTERING TIL KOMMISSIONEN

Artikel 11 — Rapportering til Kommissionen

KAPITEL 6 — POLITIKKER

Artikel 12 — Ansættelsespolitik

Artikel 13 — Udbud og afgiftsfritagelser

Artikel 14 — Ressourcer, budgetprincipper, ansvar og forsikring

Artikel 15 — Adgang til LifeWatch ERIC-anlæg og formidlingspolitik

Artikel 16 — Videnskabelige og tekniske evalueringer

Artikel 17 — Politikker for dataadgang og intellektuelle ejendomsrettigheder

KAPITEL 7 — VARIGHED, AFVIKLING, TVISTER, GÆLDENDE LOVGIVNING OG VEDTÆGTSÆNDRINGER

Artikel 18 — Varighed

Artikel 19 — Afvikling og insolvens

Artikel 20 — Gældende lovgivning

Artikel 21 — Tvister

Artikel 22 — Vedtægternes tilgængelighed

Artikel 23 — Vedtægtsændringer

KAPITEL 8 — BESTEMMELSER OM OPRETTELSE OG OVERGANGSBESTEMMELSER

Artikel 24 — Bestemmelser om oprettelse

Artikel 25 — Overgangsbestemmelser

BILAG 1 — LISTE OVER MEDLEMMER, OBSERVATØRER OG REPRÆSENTANTER

BILAG 2 — FINANSIELLE BIDRAG OG NATURALIEBIDRAG

KAPITEL 1

ALMINDELIGE BESTEMMELSER

Artikel 1

Navn, hjemsted, beliggenhed og arbejdssprog

1. Der oprettes i henhold til Rådets forordning (EF) nr. 723/2009 (1) en europæisk e-videnskabs- og teknologiinfrastruktur for forskning i biodiversitet og økosystemer — europæisk konsortium for en forskningsinfrastruktur (i det følgende benævnt »LifeWatch ERIC«) som et konsortium for en europæisk forskningsinfrastruktur (ERIC).

2. LifeWatch ERIC oprettes som en decentraliseret forskningsinfrastruktur i overensstemmelse med artikel 2, stk. 3 og 4.

3. Det vedtægtsmæssige hjemsted for LifeWatch ERIC er Sevilla i Kongeriget Spanien (i det følgende benævnt værtslandet).

4. LifeWatch ERIC's arbejdssprog er engelsk.

Artikel 2

Opgaver og aktiviteter, ERIC-komponenter

1. LifeWatch ERIC's primære opgave er at etablere og drive den infrastruktur og de informationssystemer, der kræves for at mobilisere og integrere data og algoritmer til forskning i biodiversitet og økosystemer, herunder styrkelse af forståelsen af, sammenhængen med og synergierne med andre samfundsmæssige udfordringer som f.eks. tilpasning til og modvirkning af klimaændringer, og for at tilvejebringe analytisk kapacitet.

2. Til det formål gennemfører og koordinerer LifeWatch ERIC en række aktiviteter, herunder, men ikke begrænset til:

a) driften af en distribueret forskningsinfrastruktur, som omfatter kapacitet til efterspørgselsdrevet mobilisering af biodiversitetsdata, integreret adgang til distribuerede dataressourcer, tilvejebringelse af tjenester til datasøgning, analyse, -modellering og -visualisering, webbaseret og webstedsbaseret support til brugere og digitale miljøer til videnskabeligt samarbejde og videnskabelige forsøg

b) støtte til og samarbejde med nationale og internationale anlæg på grundlag af serviceniveauaftaler, for så vidt angår datamobilisering og datadeling, regnekapacitet og udvikling af ny infrastrukturkapacitet, herunder undersøgelsen af en rolle som en mægler, der koordinerer krav og planer for levering af resultater mellem nationale og internationale anlæg, institutioner og organisationer, hvis de ønsker det

c) opbygning af kapacitet med henblik på at skabe nye muligheder for videnskabelig udvikling i stor skala, muliggøre hurtigere datafangst ved hjælp af nye teknologier, understøtte videnbaserede beslutninger i forbindelse med forvaltningen af biodiversitet og økosystemer og understøtte uddannelsesprogrammer

d) vedligeholdelse af kapacitet til opgradering af forskningsinfrastruktur, innovation og værdiforøgelse af viden og teknologi samt udvikling af ny analytisk kapacitet

e) udførelse af andre opgaver, som hænger tæt sammen med ovennævnte aktiviteter, og som generalforsamlingen kan træffe beslutning om.

3. LifeWatch ERIC omfatter:

a) Fælles anlæg understøttet af medlemmerne. De væsentligste dele af de fælles anlæg placeres i Spanien (institutionelle forbindelser, herunder organisationer, der fungerer som dataudbydere og koordinerer overvågningssteder, LifeWatch ERIC's administrative, juridiske og finansielle tjenester samt organisation og koordinering af IKT-kerneaktiviteter og af decentrale anlæg og aktiviteter), i Italien (organisation og koordinering af LifeWatch-tjenester for biodiversitetskredsen) og i Nederlandene (koordinering af virtuelle laboratorier og innovationsaktiviteter), uden at det berører muligheden for at etablere fælles anlæg inden for andre medlemmers territorium.

b) Decentrale LifeWatch-centre, bortset fra fælles anlæg, som indgår i LifeWatch ERIC, og som er oprettet i overensstemmelse med de betingelser, som generalforsamlingen har fastsat for de medlemmer, hvor disse er beliggende. Disse betingelser omfatter bestemmelser vedrørende det finansielle ansvar og det øvrige ansvar, der påhviler det medlem, hvor det decentrale center er beliggende.

4. LifeWatch ERIC indgår serviceniveauaftaler med medlemmer, centre eller juridiske enheder vedrørende regulering af deres aktiviteter og tjenester for LifeWatch ERIC på et samarbejdsbaseret grundlag, uden at det berører muligheden for at levere disse tjenester som naturaliebidrag.

5. LifeWatch ERIC udfører dets hovedopgaver uden gevinst for øje. LifeWatch ERIC kan udøve begrænsede økonomiske aktiviteter, forudsat at disse er nært knyttet til dets hovedopgaver og ikke bringer opfyldelsen af dets primære almennyttige mål i fare.

6. LifeWatch ERIC kan fremme udnyttelsen af data og produkter fra Copernicus, det europæiske jordovervågningsprogram. Miljøoplysninger er afgørende for, at vi kan forstå, hvordan vores planet og dens økosystemer forandres.

KAPITEL 2

MEDLEMSKAB

Artikel 3

Medlemskab og repræsentanter

1. Følgende enheder kan blive medlem af LifeWatch ERIC eller observatør uden stemmeret:

a) Den Europæiske Unions medlemsstater (i det følgende benævnt »medlemsstater«)

b) associerede lande

c) andre tredjelande end associerede lande

d) mellemstatslige organisationer.

2. Medlemmerne og observatørerne samt deres repræsentanter er anført i bilag 1. Listen over medlemmer og observatører i bilag 1 ajourføres af generalforsamlingen, og listen over repræsentanter ajourføres af den administrerende direktør efter behørigt varsel fra det udpegende medlem og i overensstemmelse med de krav, der er fastsat i gennemførelsesbestemmelserne. Medlemmer og observatører kan repræsenteres ved en eller flere, men højst tre offentlige enheder, herunder regioner, eller ved private enheder med forpligtelse til offentlige tjeneste. Disse repræsentanter udpeges efter medlemmets egne regler og procedurer. Medlemmerne og observatørerne fastsætter repræsentanternes embedsperiode og deres kompetencer med hensyn til udøvelsen af angivne rettigheder og forpligtelser.

3. Generalforsamlingen sikrer, at medlemsstater eller associerede lande tilsammen har flertallet af stemmerettighederne på generalforsamlingen og flertallet af medlemmerne i det stående udvalg. Generalforsamlingen vedtager eventuelle ændringer af stemmerettighederne, der er nødvendige for at sikre, at LifeWatch ERIC til enhver tid opfylder dette krav.

4. Medlemmerne på tidspunktet for oprettelsen af LifeWatch ERIC benævnes »stiftende medlemmer«.

Artikel 4

Optagelse af medlemmer og observatører

1. Medlemmer optages i overensstemmelse med følgende betingelser:

a) Medlemsstater, associerede lande og tredjelande, som ikke er associerede lande, skal indsende en skriftlig ansøgning om medlemskab til generalforsamlingens formand.

b) Ansøgningen om medlemskab skal omfatte op til tre enheder, som skal repræsentere medlemmet på generalforsamlingen.

c) Ansøgningen skal indeholde en beskrivelse af, hvordan ansøgeren vil bidrage til opfyldelsen af LifeWatch ERIC's mål og aktiviteter, jf. artikel 2, samt hvordan ansøgeren vil opfylde sine forpligtelser.

d) Associerede lande optages af generalforsamlingen ved simpelt flertal. Tredjelande, som ikke er associerede lande, optages af generalforsamlingen ved absolut flertal.

e) Generalforsamlingen kan beslutte at optage et nyt medlem efter modtagelsen af en rapport fra forretningsudvalget, som angiver vilkårene og betingelserne for ansøgerens optagelse i LifeWatch ERIC.

2. Mellemstatslige organisationer skal indsende en ansøgning om medlemskab til generalforsamlingens formand og kan optages med kvalificeret flertal på de betingelser, som generalforsamlingen fastsætter efter modtagelsen af den rapport fra forretningsudvalget, der er nævnt ovenfor i stk. 1, litra e).

3. Et nyt medlem af LifeWatch ERIC kan ikke udtræde i mindst den resterende del af den indeværende femårige periode på tidspunktet for dets optagelse. Hvis et nyt medlem optages efter de første tre år af en femårig planlægningsperiode, forbliver det medlem i mindst den resterende del af den indeværende femårige periode på tidspunktet for dets optagelse og de efterfølgende femårige planlægningsperioder, medmindre medlemmet anmoder om udtræden for den næste femårige periode i overensstemmelse med artikel 5, stk. 2.

4. Medlemsstater, associerede lande, andre tredjelande end associerede lande eller mellemstatslige organisationer, som er villige til at bidrage til LifeWatch ERIC, men som endnu ikke kan tiltræde som medlemmer, skal indsende en skriftlig ansøgning om observatørstatus til generalforsamlingens formand.

5. Observatører optages i overensstemmelse med følgende betingelser:

a) Observatører optages for en periode på to år. Denne periode kan forlænges med op til yderligere to år. Inden udgangen af den tilsvarende periode skal observatøren ansøge om medlemskab eller forlade LifeWatch ERIC. I særlige tilfælde kan generalforsamlingen ved simpelt flertal beslutte at forlænge observatørens status med op til en yderligere toårsperiode.

b) Observatører kan kun optages med generalforsamlingens godkendelse ved simpelt flertal.

Artikel 5

Et medlems udtræden/opsigelse af medlemskab eller ophævelse af observatørstatus

1. Medlemskab gælder i perioder på mindst fem år og fortsætter i efterfølgende femårige perioder i hele LifeWatch ERIC's varighed. Den femårige finansielle forpligtelse skal være i overensstemmelse med det flerårige arbejdsprogram og det vejledende budget som beskrevet i bilag 2.

2. Et medlem kan udtræde ved udgangen af det tredje år af en femårig periode, hvis det giver meddelelse om dets udtræden inden udgangen af det andet år af den femårige periode. Medlemmerne underrettes om anmodninger om udtræden senest 15 dage efter modtagelsen af anmodningen.

3. Det udtrædende medlems finansielle og andre forpligtelser skal opfyldes, inden medlemmets udtræden kan træde i kraft. Såfremt fælles faciliteter, decentrale centre eller andre LifeWatch ERIC-aktiver er beliggende på det udtrædende medlems territorium, kan dette medlem få disse aktiver tilbage mod en rimelig kompensation, der godkendes af generalforsamlingen.

4. Generalforsamlingen suspenderer et medlems stemmeret, når dette medlem er et år i restance med betalingen af dets bidrag efter regnskabsårets start.

5. Generalforsamlingen har beføjelse til at opsige et medlemskab eller ophæve en observatørstatus, såfremt følgende betingelser er opfyldt:

a) Medlemmet eller observatøren har gjort sig skyldig i en alvorlig overtrædelse af en eller flere af sine vedtægtsmæssige forpligtelser.

b) Medlemmet eller observatøren har ikke afhjulpet denne overtrædelse senest seks måneder efter at være blevet skriftligt underrettet om overtrædelsen af generalforsamlingens formand efter vedtagelsen af generalforsamlingens referat med bekræftelse af denne overtrædelse.

Forretningsudvalget skal underrette generalforsamlingen, hvis et medlem eller en observatør vedvarende handler i strid med vedkommendes vedtægtsmæssige forpligtelser, og skal anmode det pågældende medlem eller den pågældende observatør om at opfylde sine forpligtelser. Hvis medlemmet eller observatøren ikke opfylder sine forpligtelser inden for en periode på seks måneder, skal forretningsudvalget foreslå generalforsamlingen at opsige medlemskabet eller ophæve en observatørstatus.

Det pågældende medlem eller den pågældende observatør har ret til at gøre rede for sin holdning for generalforsamlingen, inden generalforsamlingen træffer beslutning i sagen.

Generalforsamlingen skal ved kvalificeret flertal beslutte, om medlemskabet skal opsiges, eller en observatørstatus skal ophæves.

KAPITEL 3

MEDLEMMERS OG OBSERVATØRERS RETTIGHEDER OG FORPLIGTELSER

Artikel 6

Medlemmer

1. Medlemmernes rettigheder omfatter:

a) ret til at deltage i og stemme på generalforsamlingen

b) adgang til oplysninger og tjenester, der leveres af LifeWatch ERIC, og

c) andre rettigheder, der fremgår af disse vedtægter eller er anført i gennemførelsesbestemmelserne.

2. Hvert medlem har pligt til at:

a) støtte og fremme LifeWatch ERIC's mål, opgaver og forvaltning

b) udpege medlemmets repræsentanter

c) etablere og drive et nationalt LifeWatch-støtteudvalg med det formål at fremme vedtagelsen af relevante standarder i nationale projekter vedrørende udvikling af ressourcer og værktøjer fremme udbredelsen af tjenester blandt videnskabelige kredse og forskere på forskellige biodiversitetsrelaterede fagområder, herunder økosystemvidenskab og bioinformatik, og indsamle udbyderes og brugeres input og feedback

d) yde bidrag i overensstemmelse med bilag 2 og

e) støtte andre aktiviteter, der aftales inden for rammerne af LifeWatch ERIC i medfør af vedtægterne eller gennemførelsesbestemmelserne.

Artikel 7

Observatører

1. Observatørerne har ret til at:

a) deltage i generalforsamlingens møder uden stemmeret

b) lade deres forskerkredse deltage i LifeWatch ERIC-arrangementer, som f.eks. workshopper, konferencer og uddannelseskurser på favorable vilkår, hvis der er ledige pladser

c) lade deres forskerkredse få adgang til støtte fra LifeWatch ERIC-organisationen i forbindelse med udvikling af relevante systemer, processer og tjenesteydelser.

2. Hver observatør skal udpege en repræsentant.

KAPITEL 4

FORVALTNING

Artikel 8

Generalforsamlingen

1. LifeWatch ERIC's øverste styrende organ er generalforsamlingen.

2. Generalforsamlingen er ansvarlig for den overordnede ledelse af og det overordnede tilsyn med LifeWatch ERIC.

3. Generalforsamlingen træffer beslutning om:

a) serviceniveauaftaler og andre aftaler med tredjemand

b) optagelse og opsigelse af medlemskab eller ophævelse af observatørstatus

c) godkendelse af gennemførelsesbestemmelser, retningslinjer eller andre beslutninger, der er nødvendige for at sikre udførelsen af LifeWatch ERIC's opgaver og aktiviteter

d) godkendelse af årsrapporten

e) godkendelse af gennemførelsesbestemmelser vedrørende naturaliebidrag

f) godkendelse hvert femte år af et flerårigt arbejdsprogram og det vejledende budget og af revisionen og/eller tilpasning heraf, hvis medlemsbidragene ændres i et omfang, som gør en fornyet planlægning af begge berettiget

g) godkendelse af det årlige budget

h) udnævnelse af medlemmerne af det stående udvalg

i) udnævnelse af og forslag om mistillidsvotum til medlemmerne af forretningsudvalget, herunder den administrerende direktør

j) etablering af underordnede organer, hvis det er nødvendigt for LifeWatch ERIC's effektive drift

k) godkendelse af retningslinjer vedrørende forhold af fælles interesse for de nationale LifeWatch-støtteudvalg

l) godkendelse af vilkår for samarbejde med internationale organisationer og netværk med samme mål og opgaver og de vilkår, hvorunder forretningsudvalget kan etablere samarbejde med regeringer og organisationer, både nationale og internationale, statslige og ikkestatslige

m) fastlæggelse af placeringen af fælles anlæg

n) forslag til vedtægtsændringer

o) afvikling af LifeWatch ERIC

p) andre spørgsmål, der skal afgøres af generalforsamlingen i henhold til disse vedtægter eller gennemførelsesbestemmelserne, og

q) andre forhold, som er nødvendige for, at LifeWatch ERIC kan varetage dets opgaver og aktiviteter.

4. Generalforsamlingen skal bestå af repræsentanter for medlemmer og observatører. Observatører skal have taleret med tilladelse fra formanden for generalforsamlingen. Uden at det berører det flertal, der kræves i henhold til artikel 3, stk. 3, har hvert medlem én stemme på generalforsamlingen. Medlemmet udpeger en delegationsleder med ret til at stemme for alle de repræsentanter, medlemmet har udpeget.

5. Generalforsamlingen mødes mindst én gang om året. Forretningsudvalget og det stående udvalg kan indkalde en ekstraordinær generalforsamling, hvis der opstår vigtige spørgsmål, der ikke kan udsættes til den næste ordinære generalforsamling. En ekstraordinær generalforsamling kan indkaldes med kvalificeret flertal blandt alle medlemmerne. På en ekstraordinær generalforsamling kan afstemning ske med brevstemmer eller via telekommunikation i overensstemmelse med gennemførelsesbestemmelserne vedrørende generalforsamlingens forretningsorden.

6. Generalforsamlingen vælger en formand og en næstformand, som erstatter formanden i dennes fravær og i tilfælde af interessekonflikt, blandt medlemmernes delegationer for en periode på to år, som kan forlænges med to år. Formanden træffer beslutning om sted, tid og dagsorden for generalforsamlingen, som meddeles medlemmerne med tre måneders varsel. Generalforsamlingens medlemmer kan indsende forslag til dagsordenen i overensstemmelse med gennemførelsesbestemmelserne vedrørende generalforsamlingens forretningsorden.

7. Generalforsamlingen er beslutningsdygtig, når 50 % af medlemmerne, som repræsenterer mere end 50 % af kontantbidragene, er til stede. Hvis generalforsamlingen ikke er beslutningsdygtig, kan formanden med en måneds skriftligt varsel indkalde en ny generalforsamling, som er underlagt samme krav for at være beslutningsdygtig.

8. Et medlem kan lade sig repræsentere af et andet medlem, hvis formanden for generalforsamlingen underrettes skriftligt derom inden generalforsamlingen.

9. Generalforsamlingen skal tilstræbe at træffe beslutninger ved konsensus. Hvis konsensus ikke kan opnås, træffes beslutninger ved afstemning afhængigt af den type flertal, der kræves i henhold til gennemførelsesbestemmelserne til generalforsamlingens forretningsorden. I disse gennemførelsesbestemmelser fastsættes, hvilket flertal der kræves, uden at det berører artikel 3, stk. 3, og specifikke flertal, der kræves i henhold til vedtægterne.

Følgende beslutninger kan kun vedtages med kvalificeret flertal:

a) godkendelse af mellemstatslige organisationer som medlemmer i overensstemmelse med artikel 4, stk. 2

b) opsigelse af medlemskab eller ophævelse af observatørstatus i overensstemmelse med artikel 5, stk. 5

c) indkaldelse af ekstraordinær generalforsamling i overensstemmelse med artikel 8, stk. 5

d) afvikling af LifeWatch ERIC i overensstemmelse med artikel 19, stk. 1

e) forslag til vedtægtsændringer i overensstemmelse med artikel 23, stk. 1

f) ændring af det vedtægtsmæssige hjemsted i overensstemmelse med artikel 23, stk. 2

g) arbejdsprogram og budget

h) medlemmernes finansielle grundbidrag

i) godkendelse af årsrapport og årsregnskab

j) udnævnelse eller afskedigelse af den administrerende direktør og andre medlemmer af forretningsudvalget.

k) valg af generalforsamlingens formand og næstformand

l) vedtagelse og ændring af gennemførelsesbestemmelser.

10. Ved fastlæggelsen af de afstemningsflertal, der kræves i henhold til vedtægterne eller gennemførelsesbestemmelserne, forstås ved:

a) »konsensus«: alle medlemmers godkendelse uden formelle indvendinger og uden behov for at stemme om forslaget, uden at dette berører retten til at få ikkebindende forbehold eller forståelser optaget i mødereferatet. Hvis et medlem gør indsigelse, gennemfører generalforsamlingen en formel afstemning i henhold til de særlige regler om stemmeflertal, der er fastsat for de forskellige spørgsmål, der skal afgøres

b) »simpelt flertal«: flertallet af de på mødet tilstedeværende medlemmer

c) »absolut flertal«: mere end halvdelen af de på mødet tilstedeværende medlemmer eller fuldmagtshavere, som repræsenterer mere end 50 % af kontantbidragene

d) »kvalificeret flertal«: mere end 2/3 af de på mødet tilstedeværende medlemmer eller fuldmagtshavere, som repræsenterer mere end 50 % af kontantbidragene.

Artikel 9

Forretningsudvalget

1. LifeWatch ERIC's forretningsudvalg er ansvarligt for den daglige ledelse.

2. Forretningsudvalget forbereder generalforsamlingen, gennemfører dens beslutninger og koordinerer og forvalter LifeWatch ERIC's overordnede aktiviteter.

3. Forretningsudvalget sikrer, at infrastrukturtjenesterne er ensartede, sammenhængende og stabile, gennem gennemførelsesbeslutninger og koordinering mellem fælles anlæg og decentrale centre.

4. Medlemmerne af forretningsudvalget udnævnes af generalforsamlingen. Forretningsudvalget består af højst fem og mindst tre medlemmer: den administrerende direktør (CEO), finansdirektøren (CFO) og direktøren for informations- og kommunikationsteknologi (CTO), som alle tre er ansatte hos LifeWatch ERIC. Den administrerende direktør er formand for forretningsudvalget. Forretningsudvalgets medlemmer udnævnes for en femårig periode, som kan fornyes. Generalforsamlingen godkender protokoller vedrørende interessekonflikter for medlemmerne af forretningsudvalget. Den administrerende direktør er LifeWatch ERIC's retlige repræsentant.

5. Generalforsamlingen kan fastlægge mandatet for medlemmerne af forretningsudvalget.

6. Forretningsudvalget står kollektivt til ansvar over for generalforsamlingen for alle dets aktiviteter. Hvis et mistillidsvotum godkendes, træder den administrerende direktør og alle medlemmer af forretningsudvalget tilbage, medmindre votummet er adresseret til specifikke medlemmer af forretningsudvalget; i så fald skal de pågældende medlemmer træde tilbage.

7. I de første fem år efter oprettelsen af LifeWatch ERIC, og indtil det er i fuld drift, kan generalforsamlingen beslutte at tildele alle eller nogle af forretningsudvalgets beføjelser til den administrerende direktør.

Artikel 10

Underordnede organer

1. Generalforsamlingen nedsætter det stående udvalg, finansudvalget, det videnskabelige og tekniske rådgivende organ, det etiske udvalg og andre udvalg, der måtte være nødvendige for LifeWatch ERIC's effektive drift. Generalforsamlingen godkender gennemførelsesbestemmelser og retningslinjer, herunder gennemførelsesbestemmelser vedrørende procedurer, hvormed en velfungerende fastlæggelse og funktionsmåde sikres.

Det stående udvalg sammensættes af lederne af medlemsstaternes delegationer i henhold til artikel 8, stk. 4, og består af op til ti medlemmer. De vælges af generalforsamlingen for en treårig periode, som kan fornyes. Formanden for generalforsamlingen og formanden for finansudvalget er fødte medlemmer af det stående udvalg. Det stående udvalg mødes i henhold til gennemførelsesbestemmelserne mindst tre gange om året med forretningsudvalget.

2. Det stående udvalg:

a) er ansvarligt for tilsynet med og kontrollen af forretningsudvalgets ledelse af LifeWatch ERIC i perioderne mellem møderne i generalforsamlingen i henhold til artikel 8, stk. 5

b) orienteres om alle forhold vedrørende ledelsen af LifeWatch ERIC efter anmodning fra et af dets medlemmer og rapporterer til generalforsamlingen, herunder om betydelige budgetmæssige og tekniske afgivelser fra de årlige og flerårige programmerede budgetter og aktiviteter

c) fremsætter anbefalinger til finansdirektøren om udarbejdelsen af budgetudkast i henhold til artikel 14.

3. Gennemførelsesbestemmelserne skal indeholde regler for udnævnelsen af medlemmer af det etiske udvalg og de betingelser, hvorunder det udøver dets funktioner. Generalforsamlingen, det stående udvalg eller forretningsudvalget kan anmode det etiske udvalg om at fremsætte anbefalinger om specifikke spørgsmål vedrørende LifeWatch ERIC's politikker som omhandlet i artikel 9, stk. 4, artikel 12, artikel 13, artikel 15 og artikel 17.

KAPITEL 5

RAPPORTERING TIL KOMMISSIONEN

Artikel 11

Rapportering til Kommissionen

1. LifeWatch ERIC udarbejder en årlig aktivitetsrapport, som navnlig omhandler de videnskabelige, operationelle og økonomiske aspekter af dets aktiviteter. Rapporten godkendes af generalforsamlingen og sendes til Kommissionen og de berørte offentlige myndigheder senest seks måneder efter det pågældende regnskabsårs udgang. Rapporten gøres offentligt tilgængelig.

2. LifeWatch ERIC underretter Kommissionen om eventuelle omstændigheder, der kan bevirke, at der opstår alvorlig fare for, at LifeWatch ERIC ikke kan udføre sine opgaver på tilfredsstillende vis, eller som kan hindre det i at overholde de betingelser, der er fastsat i forordning (EF) nr. 723/2009.

KAPITEL 6

POLITIKKER

Artikel 12

Ansættelsespolitik

1. LifeWatch ERIC forskelsbehandler ikke på grundlag af race, etnisk oprindelse, religion, køn, alder, fysisk eller mentalt handicap, seksuel orientering, civilstand eller forældremæssig stilling. Denne politik gælder alle medarbejderes rettigheder, privilegier og aktiviteter. LifeWatch ERIC kan indføre positiv særbehandling af kvindelige medarbejdere, og generalforsamlingen skal i den forbindelse godkende en plan for positiv særbehandling, inden stillingsannoncer slås op.

2. Den administrerende direktør er ansvarlig for ledelsen af medarbejderne, for ansættelsesbetingelserne og for alle stillinger, der slås op med henblik på rekruttering, inden for de budgetrammer, der er godkendt af generalforsamlingen, gennemførelsesbestemmelser, retningslinjer og politiske beslutninger, som er godkendt af generalforsamlingen. Den administrerende direktør kan, medmindre andet er anført, uddelegere specifikke funktioner til et eller flere medlemmer af forretningsudvalget.

3. LifeWatch ERIC's aktiviteter i forbindelse med rekruttering, ansættelsessamtaler, ansættelse og forfremmelse/degradering gennemføres i overensstemmelse med principperne i stk. 1 og overholder de principper og begrænsninger for ansættelse, der er fastsat i gennemførelsesbestemmelser, retningslinjer og politiske beslutninger, som er godkendt af generalforsamlingen.

4. De ansættelsespolitikker, der er anført i gennemførelsesbestemmelserne, baseres på de principper og betingelser, som generalforsamlingen har godkendt, og skal være i overensstemmelse med værtslandets gældende love og bestemmelser eller lovgivningen i det land, hvor LifeWatch ERIC's aktiviteter gennemføres.

Artikel 13

Udbud og afgiftsfritagelser

1. Alle bud offentliggøres på LifeWatch ERIC's websted og i medlemmernes og observatørernes lande. LifeWatch ERIC indsætter en erklæring om udbudte indkøb i dets årlige aktivitetsrapport.

2. Generalforsamlingen godkender gennemførelsesbestemmelserne om offentlige indkøb, som fastlægger et mindstebeløb, og hvis det overskrides, må kontrakter kun tildeles med rådgivning fra det videnskabelige og tekniske rådgivende organ.

3. LifeWatch ERIC's udbudspolitik følger principperne om gennemsigtighed, ikke-diskrimination og konkurrence, idet der tages hensyn til behovet for at sikre, at buddene opfylder de bedste krav på teknisk og finansielt niveau og med hensyn til resultater, og samtidig underrettes erhvervslivet og tjenesteudbydere på forhånd om de krævede specifikationer.

Afgiftsfritagelsen i henhold til artikel 5, stk. 1, litra d), i forordning (EF) nr. 723/2009 omfatter kun LifeWatch ERIC's, herunder de fælles anlægs, jf. artikel 2, stk. 3, indkøb af varer og tjenester, som skal bruges til dets officielle formål, og ikke-økonomiske aktiviteter af betydelig værdi, dvs. når den afgiftspligtige aktivitet i henhold til den tilsvarende faktura beløber sig til 300,50 EUR eller derover og betales fuldt ud af LifeWatch ERIC. Der er ingen yderligere begrænsninger.

Artikel 14

Ressourcer, budgetprincipper, ansvar og forsikring

1. LifeWatch ERIC's ressourcer består af medlemsbidrag, tilskud, donationer, kontrakter og andre kilder med tilknytning til dets ikke-økonomiske aktiviteter, jf. dog stk. 2 og 3. De økonomiske aktiviteter skal være nært knyttet til dets opgave og aktiviteter og må ikke bringe disse i fare. Indtægter fra de økonomiske aktiviteter bogføres separat på grundlag af den opkrævede markedspris eller, hvis den ikke kan fastslås, på grundlag af de fulde omkostninger plus en rimelig margen.

2. LifeWatch ERIC's budget udarbejdes af finansdirektøren for forretningsudvalget i overensstemmelse med det stående udvalgs anbefalinger og forelægges generalforsamlingen til godkendelse af forretningsudvalget i overensstemmelse med det stående udvalgs anbefalinger. Det forvaltes af forretningsudvalget i samråd med finansudvalget i overensstemmelse med principperne for forsvarlig økonomisk forvaltning, budgetbalance og gennemsigtighed. Finansudvalget sammensættes af repræsentanter for medlemmerne udpeget efter den procedure, der er fastsat i de gennemførelsesbestemmelser, som er godkendt af generalforsamlingen.

For at overholde disse principper skal forretningsudvalget:

a) sørge for, at alle indtægter og udgifter bogføres nøjagtigt og retvisende

b) indføre interne kontroller, herunder intern revision, med henblik på at forbedre den effektive udnyttelse af ressourcerne

c) sørge for, at LifeWatch ERIC's regnskab hvert år gennemgås af revisorer udpeget af generalforsamlingen, og at deres skriftlige beretning fremsendes til alle medlemmer ledsaget af bemærkninger fra den administrerende direktør og eventuelle andre medlemmer af forretningsudvalget.

3. LifeWatch ERIC hæfter for dets gæld. Medlemmerne hæfter ikke solidarisk for LifeWatch ERIC's gæld. Medlemmernes finansielle ansvar for LifeWatch ERIC's gæld er begrænset til deres respektive bidrag.

4. Forretningsudvalget tegner de relevante forsikringer til dækning af risiciene i forbindelse med etablering og drift af LifeWatch ERIC.

Artikel 15

Adgang til LifeWatch ERIC-anlæg og formidlingspolitik

1. LifeWatch ERIC fremmer forskning og læring og begrænser ikke adgangen til tilgængelige data og algoritmer, medmindre disse er i strid med betingelser for anvendelse, som på forhånd er aftalt med deres ejer(e).

2. LifeWatch ERIC etablerer og driver dets infrastruktur for forskning i biodiversitet og økosystemer på europæisk plan. De leverede tjenester besluttes af generalforsamlingen, som kan skelne mellem tjenester, der leveres til medlemmer og ikkemedlemmer og deres forskere.

3. Beslutninger om prioriteringen af de specifikke tjenester, der leveres af LifeWatch ERIC, træffes af generalforsamlingen under hensyntagen til resultatet af en uafhængig evalueringsproces ledet af det videnskabelige og tekniske rådgivende organ.

4. Hvis kapaciteten til at give adgang er begrænset af finansielle og/eller tekniske grunde, udformer generalforsamlingen inden for dens tilgængelige ressourcer udbudsbaserede støtteprogrammer, som giver udvalgte ansøgere adgang til den foreslåede kapacitet. Ansøgninger fra ethvert land i verden vurderes af uafhængige evalueringsudvalg, der er nedsat af forretningsudvalget efter forslag fra det videnskabelige og tekniske rådgivende organ. Støtteprogrammerne, evalueringsproceduren og mandatet, der kan fastsættes af generalforsamlingen, skal opfylde de almene krav til videnskabelig kvalitet og fair praksis.

5. Forretningsudvalget kan foreslå generalforsamlingen politikker for krav vedrørende generelle eller konkrete juridiske forbindelser til databrugere. Offentligheden har adgang, medmindre ejerne af tjenesterne eller ressourcerne har indført begrænsninger i form af licensvilkår. LifeWatch ERIC overholder Unionens relevante politikker og bestemmelser.

6. Medmindre andet fremgår af artikel 3, stk. 2, i forordning (EF) nr. 723/2009 kan generalforsamlingen med et absolut flertal beslutte at opkræve gebyr for generel adgang fra specifikke kredse eller fra alle kredse i forbindelse med bestemte tjenester, der leveres af LifeWatch ERIC, og at give dets værktøjer eller produkter i licens enten som »Creative Commons« eller i henhold til licensaftaler.

7. LifeWatch ERIC's politik for dataadgang og -formidling skal være i overensstemmelse med bedste international praksis for så vidt angår offentlige data, eksempelvis praksis fastlagt af Unionen, skal anerkende dataejernes og algoritmeejernes rettigheder og skal fuldt ud tage hensyn til relevante etiske eller juridiske forhold. LifeWatch ERIC fremmer en høj akademisk undervisnings- og forskningsstandard og støtter en kultur, der bygger på »bedste praksis«, gennem oplysnings- og uddannelsesaktiviteter.

8. LifeWatch ERIC tilskynder forskere, der anvender LifeWatch ERIC, til at gøre deres forskning tilgængelig for offentligheden og anmoder medlemmernes forskere om at offentliggøre deres resultater via LifeWatch ERIC.

9. Formidlingspolitikken skal angive de forskellige målgrupper, og LifeWatch ERIC skal nå ud til målgrupperne via en række forskellige kanaler, såsom webportaler, nyhedsbreve, workshopper, deltagelse i konferencer, artikler i tidsskrifter og aviser.

Artikel 16

Videnskabelige og tekniske evalueringer

1. LifeWatch ERIC nedsætter et videnskabeligt og teknisk rådgivende organ som et uafhængigt organ af kvalificerede forskere og eksperter. Forretningsudvalget forelægger dets mandat for generalforsamlingen til godkendelse. Medlemmerne af det videnskabelige og tekniske rådgivende organ udpeges for en fireårig periode, som kan fornyes. Det videnskabelige og tekniske rådgivende organ kan udstede henstillinger til forretningsudvalget. Disse henstillinger forelægges i deres helhed for generalforsamlingen, som kan udstede gennemførelsesbestemmelser eller retningslinjer med yderligere vejledning til forretningsudvalget.

2. Generalforsamlingen kan godkende hensigtsmæssig kompensation for de opgaver, som medlemmerne af det videnskabelige og tekniske rådgivende organ og evalueringsudvalgene udfører.

3. Der nedsættes et ad hoc-evalueringsudvalg i det fjerde år af hver femårig planlægningsperiode med det formål at evaluere LifeWatch ERIC's samlede videnskabelige og tekniske resultater og fremsætte strategiske henstillinger for den næste femårige periode. Dets medlemmer udpeges af generalforsamlingen på baggrund af det videnskabelige og tekniske rådgivende organs anbefalinger. De udnævnes personligt og ikke som repræsentanter for et bestemt land eller en bestemt institution.

Artikel 17

Politikker for dataadgang og intellektuelle ejendomsrettigheder

1. LifeWatch ERIC anerkender, at dets værdi som en infrastruktur til dels bygger på en forbedret udnyttelse af viden, som er i det offentlige domæne. Det tilstræbes at anvende principperne for open source og open access.

2. LifeWatch ERIC udstikker retningslinjer for forskere for at sikre, at forskning, som er udført ved hjælp af materiale, der er stilles til rådighed via LifeWatch ERIC, udføres under overholdelse af dataejernes rettigheder og det enkelte menneskes ret til privatliv. Oprindelsen for data sikres, og LifeWatch ERIC's datapolitik skal, når den er afhængig af bidrag fra eksterne dataressourcer og/eller andre infrastrukturer, være omfattet af aftaler med disse partnere i overensstemmelse med denne artikel og forvaltes af et af medlemmerne af forretningsudvalget, som er udpeget af generalforsamlingen.

3. Brugere og tjenesteudbydere, som har adgang til data, knowhow eller andre ressourcer beskyttet af intellektuelle ejendomsrettigheder, som er i LifeWatch ERIC's varetægt, eller som genereres af LifeWatch ERIC, skal anerkende intellektuelle ejendomsrettigheder og andre rettigheder tilhørende ejere af informationsprotokoller eller -aftaler eller aftalememoranda. LifeWatch ERIC-databrugere og -tjenesteudbydere skal udvise passende omhu med henblik på at sikre, at rettigheder til data, som er i deres varetægt, forvaltes hensigtsmæssigt.

4. LifeWatch ERIC skal sikre, at brugerne accepterer adgangsbetingelserne og -vilkårene, samt at der er indført passende sikkerhedsforanstaltninger for intern opbevaring og håndtering.

5. LifeWatch ERIC offentliggør ordningerne for undersøgelse og afhjælpning af påståede interne forsømmelser i forbindelse med udøvelsen af erhvervet og overtrædelser af sikkerheden eller fortroligheden i forbindelse med data og tjenester i dets varetægt.

KAPITEL 7

VARIGHED, AFVIKLING, TVISTER, GÆLDENDE LOVGIVNING OGVEDTÆGTSÆNDRINGER

Artikel 18

Varighed

LifeWatch ERIC oprettes på ubestemt tid.

Artikel 19

Afvikling og insolvens

1. Afvikling af LifeWatch ERIC skal ske på grundlag af en beslutning vedtaget af generalforsamlingen ved kvalificeret flertal.

2. Uden unødig forsinkelse og under alle omstændigheder senest ti dage efter vedtagelsen af beslutningen om at afvikle LifeWatch ERIC underretter LifeWatch ERIC Kommissionen om beslutningen.

3. Efter vedtagelsen af beslutningen om at afvikle LifeWatch ERIC træffer dets forretningsudvalg, som handler i overensstemmelse med lovgivningen i værtslandet, foranstaltninger med henblik på at likvidere dets aktiver og aktiviteter efter følgende principper:

a) Fysiske genstande, som værten for et fælles anlæg eller et distribueret center har stillet til rådighed, leveres tilbage.

b) Eventuelle tilbageværende aktiver anvendes til at dække LifeWatch ERIC's passiver og afviklingsomkostningerne. Et eventuelt overskud fordeles mellem medlemmerne på tidspunktet for afviklingen i forhold til deres samlede finansielle grundbidrag fra begyndelsen af LifeWatch ERIC's aktiviteter.

c) Med hensyn til bidrag i naturalier og andre bidrag kan forretningsudvalget med generalforsamlingens godkendelse, og så vidt det er praktisk muligt, overføre LifeWatch ERIC's aktiviteter og knowhow til institutioner med lignende mål. Hvis der ikke er nogen tilsvarende institutioner, fordeles aktiver, bortset fra et finansielt overskud efter betaling af LifeWatch ERIC's gæld, blandt medlemmerne i forhold til deres akkumulerede årlige bidrag, medmindre andet er fastsat i serviceniveauaftaler. Aktiverne fordeles så vidt muligt til de medlemmer, der har ydet dem som bidrag.

4. Afviklingen, som fører til nedlukning af LifeWatch, gennemføres i overensstemmelse med de tidsfrister, der gælder for et medlems udtræden og ophør af medlemskab, jf. artikel 5, stk. 1, 2 og 6.

5. LifeWatch ERIC ophører med at bestå fra den dag, hvor Kommissionen offentliggør bekendtgørelsen herom i Den Europæiske Unions Tidende.

Artikel 20

Gældende lovgivning

LifeWatch ERIC er underlagt følgende lovgivning opstillet i rangfølge:

a) EU-retten, navnlig forordning (EF) nr. 723/2009 og de afgørelser, der er omhandlet i forordningens artikel 6, stk. 1, litra a), og artikel 11, stk. 1

b) værtslandets lovgivning på alle områder, som ikke er omfattet eller kun delvis omfattet af EU-retten

c) vedtægten og gennemførelsesbestemmelserne hertil.

Artikel 21

Tvister

1. Den Europæiske Unions Domstol er den kompetente instans for retstvister vedrørende LifeWatch ERIC mellem medlemmerne indbyrdes, for tvister mellem medlemmerne og LifeWatch ERIC og for tvister, som Unionen er part i.

2. Ved tvister mellem LifeWatch ERIC og tredjeparter gælder EU-rettens jurisdiktionsbestemmelser. I tilfælde, der ikke er omfattet af EU-retten, er det lovgivningen i værtslandet, der afgør, hvilken instans bilæggelse af sådanne tvister henhører under.

Artikel 22

Vedtægternes tilgængelighed

Vedtægterne ajourføres og offentliggøres på LifeWatch ERIC's websted, på dets vedtægtsmæssige hjemsted samt på fælles anlæg og på hvert decentralt LifeWatch-center.

Artikel 23

Ændringer af vedtægterne

1. Med forbehold af artikel 3, stk. 3, vedtages forslag til ændring af vedtægterne, herunder bilag 2, ved kvalificeret flertal af medlemmerne af LifeWatch ERIC. Medlemmer, der stemmer mod en foreslået ændring, kan udtræde af LifeWatch ERIC, når de har opfyldt deres udestående forpligtelser.

2. Forslag til ændringer kan indgives af ethvert medlem, som støttes af mindst to andre medlemmer. Forslag til ændringer forelægges formanden for generalforsamlingen senest tre måneder før det ordinære årlige møde eller inden et ekstraordinært møde, der er indkaldt til dette formål. Foreslåede ændringer meddeles medlemmerne mindst to måneder før generalforsamlingen.

3. Ændring af det vedtægtsmæssige hjemsted godkendes ved kvalificeret flertal under hensyntagen til de investeringer, værtslandet har foretaget.

KAPITEL 8

BESTEMMELSER OM OPRETTELSE OG OVERGANGSBESTEMMELSER

Artikel 24

Bestemmelser om oprettelse

Senest 45 kalenderdage fra den dato, hvor Kommissionens afgørelse om oprettelse af LifeWatch ERIC træder i kraft, indkalder værtslandet generalforsamlingen til et konstituerende møde. Værtslandet underretter de stiftende medlemmer om alle specifikke og uopsættelige foranstaltninger, der skal træffes inden det konstituerende møde. Medmindre et stiftende medlem fremsætter indvendinger inden for fem arbejdsdage efter at være blevet underrettet, gennemføres disse foranstaltninger af en af værtslandet bemyndiget person.

Artikel 25

Overgangsbestemmelse

Aftalte og godkendte bidrag til gennemførelsen af LifeWatch-forskningsinfrastrukturen, som medlemmerne har ydet i overgangsfasen efter den 11. februar 2011 og inden oprettelsen af LifeWatch ERIC, anses for kontantbidrag eller naturaliebidrag til LifeWatch ERIC for den første femårige periode i overensstemmelse med reglerne om værdiansættelse af naturaliebidrag, som generalforsamlingen har godkendt i henhold til artikel 8, stk. 3, litra e), og afsnit A2.I.6 i bilag 2.

(1) EUT L 206 af 8.8.2009, s. 1.

BILAG 1 LISTE OVER MEDLEMMER, OBSERVATØRER OG REPRÆSENTANTER Lande Repræsentant Belgien Det belgiske kontor for videnskabspolitik (BELSPO) Ministeriet for økonomi, videnskab og innovation (EWI) Generaldirektoratet for videregående uddannelse og videnskabelig forskning (DGENORS) Grækenland Det græske center for havundersøgelser (HCMR) Spanien Ministeriet for økonomi, industri og konkurrenceevne (MINECO) Ministeriet for landbrug, fiskeri, fødevarer og miljø (MAPAMA) Regionalregeringen i Andalusien (Junta de Andalucía) Italien Det nationale forskningsråd (CNR) Nederlandene Ministeriet for uddannelse og videnskab (NWO) Portugal Rumænien Slovenien Ministeriet for videnskab, undervisning og sport (MIZS)

Observatører Lande Repræsentant